«Die Geschichte ist mehr oder weniger Schrott...» (Henry Ford, 1916)    "Dr Henry Ford het gseit «Geschicht ist Schrott», wiu im ds Häärchoo für sini nöie Fabriggen isch im Wääg gschtange. Em liebschte hätt er ghaa, sini Lüt ghöörti numen im, läbti u schaffeti für in u bringti für in Ching uf d Wäut. Em liebschte hätt er Fordmönsche ghaa ooni Bindigen u Verpflichtige gägen usse, iipschlossen in ere Fordwäut.  Hüt säge di Mächtigen u Riiche nümm «Geschichte ist Schrott», si isch nen eifach gliich, wiu ds Gäut u di  wiirtschaftlechi Macht nümm a Oort u Zit bbunge sii u d Aarbeit chöi ga sueche, wo si am biuuigschten isch. Dr Mönsch isch für die Aart z gschäfte zun ere Belaschtig woorde, wiu dää leider no amenoort läbt, Familie het un e Gschicht. Auso ersetzt me ne deert, wos geit, dür Roboter, laat ne deert, wos no nützt, zu dr Aarbeit la pändlen u nimmt im deert, won er nümm räntiert, d Aarbeit ewägg. Im globalisierte freie Märit hets, we me ne z Änd tänkt, in eren eischpraachige, schtaateloose Wäut Macht u Gäut, wo  aunenoorten isch u niene, provisooreschi Aarbeitsrüüm u Ungerkümpft für d Nomade, wo mit Ggöferli, Läptop u Händy dr Püez nachereise, Naarigsmituproduzänte, Naachwuchsproduktionskombinaat, Läde, Vercheersmittu u Aarbeitsloose- u Autersch-Laager. Gschichte gääbs schoo numen isch me niene me deheimen u het e ke Zit."  (CHRISTIAN SCHMID in Der Bund, 18.10.2003, Kleiner Bund)